
# Рәсимә Гарифуллина: «Яратмыйча яшәп булмый»

(ШИГЫРЬ)

Борчымыйча гына бер-беребезне,

Өйрәндек без аерым яшәргә.

Читенсенеп, телефоннан гына

Бәйрәмнәрдә котлап дәшәргә.

Ялгыз ятакларга ияләштек,

Парлы мендәрләрдә ятсак та.

Яңа очрашулар көтмибез без,

Сагыну-сагышларда янсак та.

Синең телдә хәзер ят исемнәр,

Син башкага сөеп карыйсың.

Әрем тәме килә мәхәббәттән.

Ничек түзим, чыдый алыйм соң?

Ияләштек кебек барсына да:

Очрашканда күрми китәргә.

Сөю тулы карашлардан качып,

Исәнләшми генә үтәргә.

Без дәшмибез, ә йөрәк кычкыра,

Бар көченә сине чакыра.

Хыяллардан китә барган саен,

Ераклашкан саен сагына.

Хыялларны җилгә очырдык шул,

Йөрәк тоташ яну-көюдә.

Ерагайган саен ашкынам мин,

Сыенасым килеп сөюгә.

Яратмыйча гына яшәп булмый,

Онытып булмый җирдә син барын.

...Бүген тагын телефоннан гына

Туган көнгә котлау юлладым.

Ияләшеп булмый яратмаска...


Следите за самым важным и интересным в Telegram-каналеТатмедиа

## Нет комментариев
Рәсимә Гарифуллина: «Яратмыйча яшәп булмый»